e562f6af46eca4bf03764839acbd4110

Min ven L, hun siger at jeg og en ven der hedder B ik må være venner men hun er det selv, vi er gledet fra hinanden og nu er hun sammen med en der hedder H. Jeg er så  jaloux og det er L også på mig og B sommetider B, L og H er de beste venner. Mig og L bliver tir uvenner og jeg er tit ret ked af det. HUN ER SÅ DUM NOGLE GANGE.

 
BFF’s
=====


ungzone.dk
2019.47

Hej med dig,

Det lyder som en rigtig træls situation, du og din ven er havnet i. Det er aldrig sjovt at være uvenner! Først og fremmest skal din ven ikke bestemme, hvem du må være venner med. 

Det er svært for mig at sige, hvad der er den rigtige ting at gøre, men jeg synes, det er ærgerligt, at I ikke kan finde ud af det sammen. Det lyder dog til, at det vil være en rigtig god ide, hvis dig og din veninde (L) snakker sammen om, hvad der sker mellem jer, hvorfor I ikke alle kan være venner, og hvorfor I er jaloux på hinanden. 

Jeg ved ikke, om I går i klasse sammen, men måske I kan få en lærer til at hjælpe jer med at finde ud af det og snakke med jer, så I ikke er uvenner, og du ikke er ked af det så tit.

Jeg håber, I finder ud af det. Du er selvfølgelig altid velkommen til at skrive herind igen :-)

De bedste hilsner,

Sofie 

Kære du, 

Jeg er ked af at høre, at du har problemer med din veninde. 

Jeg kan sagtens forstå, at det er svært, når I plejede at være rigtig gode veninder og så ikke er det længere. Jeg synes på ingen måde, at L har ret til at fortælle dig, hvem du må være venner med, så det synes jeg selvfølgelig ikke, at du skal lytte på. Jeg tænker, at L siger det, fordi hun er ked af, at se dig sammen med andre, når I er uvenner. Det lyder også til, at du har det på samme måde, når du skriver, at du bliver jaloux på hende.

Derfor synes jeg, at du skal tage en stille og rolig snak med L, om de problemer I har. Du kan f.eks. trække hende til side i et fritkvarter eller efter skole. Så kan I få snakket ud om, hvad I hver især er sure over og forhåbentligt kan I få det løst, så I ikke behøver at være uvenner længere. 

Hvis du ikke har lyst til at snakke med hende, synes jeg i stedet, at du skal forsøge at tage lidt afstand til hende, eller i hvert fald lade være med at deltage i flere skænderier med hende, da jeg tvivler på, at det vil føre noget sted hen. 

Selvom det er rigtig hårdt at være uvenner med din veninde, synes jeg, at du skal fokusere på de andre gode veninder, du har, og så være sammen med dem og nyde, at du heldigvis har andre at være sammen med. Husk på at det vigtigste er, at de venner, du har omkring dig, er nogle venner, som gør dig glad.

Håber mit svar kan hjælpe dig. Du er altid velkommen til at skrive igen.  

Hilsen Iben

 